బాబు గారూ! టిటిడి ఇ ఓ  బదిలీ ఎప్పుడు? 

అధికారంలో లేని చంద్రబాబు నాయడు గారు ప్రజలకు నచ్చుతారు. అధికారంలో వున్న చంద్రబాబు నాయుడు గారు అధికారులకు నచ్చుతారు. నాయకుల్ని అధికారుల ముందే ఇబ్బంది పెడతారు. 

ముఖ్యమంత్రి ముందే టిటిడి ఎగ్జిక్యూటివ్ ఆఫీసర్ శ్యామలరావు తనకంటే వయసులో కూడా పెద్దవాడైన టిటిడి చైర్మన్ నాయుడుని నువ్వు అని సంబోధిస్తూ మాట్లాడినప్పుడు సిఎం ఇద్దరినీ కలిపి మందలించడమే ఇందుకు ఉదాహరణ! అదేసమావేశంలో వున్న మంత్రి అనగాని సత్యప్రకాశ్ ఎగ్జిక్యూటివ్ ఆఫీసర్ తో ముఖ్యమంత్రి సమక్షంలో అలాగేనా మాట్లాడేది అని టిటిడి ఇవో ను ప్రశ్నించడం ఇంగితాన్ని మాత్రమే కాక ప్రొటోకాల్ ధర్మాన్ని కూడా సూచిస్తోంది. 

అంటే చంద్రబాబు నాయుడుకి ఇంగిత జ్ఞానం లేదని కాదు. ఆయనకి ప్రోటోకాల్ తెలియదు అనడం కూడా తప్పే! కానీ, చంద్రబాబు కి మొదటి నుంచీ అధికారుల పట్ల సానుభూతి కొంత ఎక్కువ! ఇదే బలహీనతగా మారిపోయినట్టుంది! 

ఒక సీనియర్ ఐఎఎస్ అధికారి ముఖ్యమంత్రి సమక్షంలో, ప్రాతినిధ్య వ్యవస్థ ద్వారా నియామకం పొందిన నాయకుడిని ఏకవచనం లో తూలనాడటం చిన్న విషయం కాదు. అయితే ఇది ఆకస్మిక పరిణామమనుకోడానికి వీల్లేదు. ముఖ్యమంత్రి ఏమీ అనరు అనే ధైర్యం లేకపోతే ఒక వ్యవస్థకు అధిపతిగా వున్న వ్యక్తిని అదే వ్యవస్థలో కార్యనిర్వాహణాధికారి అవమానకరంగా చిన్నబుచ్చడం సాధ్యమేనా?

జగన్ హయాంలో ఇలాంటి సంఘటనలకు ఆస్కారం వుంటుందా? ఆయన పాలనలో చంద్రబాబును వ్యక్తిగతంగా హేళన చేసి జగన్ కోటరీ లో అధికారులుగా పేరుపడిన వారు ఇపుడు సెక్రటేరియట్ లో చక్రం తిప్పేస్తున్నారంటే చంద్రబాబుని ఎంత లోకువ కట్టేశారో అర్ధం కావడం లేదా? 

రఘురామకృష్ణం రాజుని చిత్రహింసలు పెట్టిన కేసులో పోలీసు అధికారులను విచారించడానికి ఇప్పటి పోలీసు అధికారులు తటపటాయిస్తున్నారంటే జగన్ మీద వున్న భయభక్తులు చంద్రబాబు మీద లేవని అర్ధంచేసుకోవలసి వస్తోంది. ఇది మరో వైపు ఎమ్మెల్యేలలో కూడా బాబు పట్టించుకోరులే అనే చులకన భావం మొదలైనట్టు అనిపిస్తోంది. ఒక సమాచారం ప్రకారం ఆర్ ఆర్ ఆర్ ని హింసింపచేసిన ఐపిఎస్ అధికారి సునీల్ కుమార్ ఆంతరంగీకుడైన తులసి ఇపుడు గుడివాడ తెలుగుదేశం ఎమ్మెల్యే పంచన చేరాడు. ఆ కేసులో తులసిని పోలీసులు అరెస్ట్ చేశారు. పోలీసులను పంపించేసి తులసితో ఎమ్మెల్యే ఏకాంతంగా మాట్లాడారు. చంద్రబాబు రాజకీయంగా కూడా పట్టుతప్పుతున్నారు అనడానికి ఇలాంటి ఉదాహరణలను చెప్తున్నారు. ఎమ్మెల్యేల విషయం మరీ దారుణంగా వుంది. జగన్ ఎమ్మెల్యేలే నయం అనే మాట కూడా వ్యాపిస్తోంది. 

మరోవైపు టిటిడి చైర్మన్ నాయుడికి ఇఒ శ్యామలరావుకీ మొదటినుంచీ సయోధ్యలేదని ముఖ్యమంత్రి సమక్షంలో పరస్పర ఆరోపణల ద్వారా రోడ్డున పడింది. ఇవో క్రమశిక్షణా రాహిత్యం ఎంత అభ్యంతరకరమో చైర్మన్ నాయుడు వ్యాఖ్యలు కూడా అంతే అభ్యంతరకరం. 

సారీ చెప్తే చచ్చిపోయిన వాళ్ళు బతికొస్తారా? అని చైర్మన్ నాయిడు వ్యాఖ్యానించడం ఆయన అసహనాన్ని సూచిస్తోంది. 

అరుగురు మరణించిన ఈ దుర్ఘటన పట్ల క్షమాపణ చెపుతున్నానని ఉప ముఖ్యమంత్రి బహిరంగ ప్రకటన చేశారు. టిటిడి లో వైఫల్యానికి ప్రభుత్వం తరపున క్షమాపణ చెప్పడం సరికాదన్న భావన తెలుగుదేశం వర్గాల్లోనే వుంది. ప్రజల కోణం నుంచి చూసినపుడు అదేమీ అభ్యంతరం కాదు. పైగా కూటమి ప్రభుత్వం వినయ సౌజన్యాలకు ఒక సంకేతంగా కూడా వుంటుంది. 
ఉపముఖ్యమంత్రి క్షమాపణ చెప్పాక టిటిడి చైర్మన్ “సారీచెప్తే చచ్చిపోయిన వాళ్ళు బతికివస్తారా” అనడం అనాగరీకమే కాక అభ్యంతరకరం కూడా. 

గాడితప్పుతున్న రాజకీయ, పాలనా వ్యవహారాలను పట్టాలకు ఎక్కించడానికి ముఖ్యమంత్రి తక్షణ ప్రాధాన్యత ఇవ్వాలి! దిగివస్ధాయి సస్పెన్షన్లు సరే! టిటిడి ఇవో సంగతి ఏమిటి? అసహనపు చైర్మన్ మాటేమిటి? ఇద్దరూ కలసి పనిచేయడం సాధ్యమేనా? చైర్మన్ విషయంలో పరిష్కారం రాజకీయంగానే వుంటుంది. విచారణ నివేదిక కోసం ఎదురు చూడకుండా ఇ ఒ ను బదిలీ చేయడం ద్వారా ప్రభుత్వం, ముఖ్యంగా చంద్రబాబు తన ప్రెజెన్స్ ను లోతుగా ముద్రవేయగలుగుతారు!! #nrjy 120125

#TTD #ChandrababuNaidu #TTDIssues #Governance #ProtocolMatters #PoliticalLeadership #TTDChairman #TTDEO #TeluguPolitics #AdministrativeChallenges #AndhraPradeshPolitics #LeadershipCrisis #TDP #JaganGovernance